Kínverjar lýsa yfir vanþóknun sinni á að Bandaríkjamenn séu á ný farnir að gera sér í hugarlund að kórónuveiran sem veldur COVID-19 hafi orðið til á kínverskri rannsóknarstofu. Bandaríkjaforseti hefur fyrirskipað leyniþjónustustofnunum landsins að komast að uppruna veirunnar.
Joe Biden, forseti Bandaríkjanna, hefur gefið leyniþjónustustofnunum landsins þriggja mánaða frest til að komast að því hvort kórónuveiran sem veldur COVID-19 hafi orðið til á rannsóknastofu í borginni Wuhan í Kína. Kínversk stjórnvöld lýsa yfir vanþóknun sinni á að sú hugmynd sé komin á kreik á ný.
Joe Biden hefur til þessa verið þeirrar skoðunar að Alþjóðaheilbrigðisstofnunin ætti að annast leitina að uppruna veirunnar. Sérfræðingar hennar og kínverskra stjórnvalda komust að þeirri niðurstöðu fyrr á árinu að líklegasta skýringin væri sú að hún hefði borist í menn úr leðurblökum gegnum þriðja hýsil. Forstjóri stofnunarinnar var þó ekki sannfærður og vildi að rannsóknum yrði haldið áfram, þar sem erfitt hefði verið að fá frumgögn frá Kínverjum til að komast að endanlegri niðurstöðu. Sögur um að veiran eigi uppruna sinn á kínverskri rannsóknarstofu hafa komist á kreik síðustu daga, einkum eftir að Antony Fauci, sóttvarnalæknir Bandaríkjanna og aðalráðgjafi Joes Bidens forseta í heilbrigðismálum, sagðist ekki vilja útiloka þann möguleika. Biden hefur því skipað leyniþjónustustofnunum landsins að komast til botns í málinu.
Af því tilefni lýstu stjórnvöld í Peking því yfir að enn á ný heyrðust tilhæfulausar yfirlýsingar um uppruna veirunnar. Á það var minnt að bandaríska leyniþjónustan ætti sér dökka fortíð og var með því vísað til tilhæfulausra ásakana hennar um efnavopnaeign Írakshers fyrr á öldinni.
Kínverjar lýsa vanþóknun á að Bandaríkjamenn séu á ný farnir að gera sér í hugarlund að COVID-19 megi rekja til kínverskrar rannsóknarstofu. Bandaríkjaforseti hefur fyrirskipað leyniþjónustustofnunum að komast að uppruna veirunnar. 